L'Ajuntament de Bétera ultima la festivitat de Sant Antoni
11 de Gener de 2024

• Del 19 al 21 de gener la població vibrarà com antany amb nombroses activitats on predomina el foc.

• El sentiment per la pólvora en el municipi està tan arrelat que passa de generació en generació i enguany, com a novetat, se celebrarà una Coetà Infantil en la qual participen multitud de xiquets, xiquetes i joves.

Al gener, Bétera viu una cita ineludible, la celebració de Sant Antoni, patró dels animals. Aquesta setmana el Consistori beterense està ultimant els preparatius d'aquesta festivitat en la qual participen diferents associacions locals i que fa viure a la ciutadania un cap de setmana carregat d'actes.

Les regidories d'Obres, Seguretat Ciutadana, Serveis Jurídics i Festes s'han reunit per a acabar de coordinar totes les activitats que s'estan organitzant per al divendres 19, dissabte 20 i diumenge 21. “Aquesta festa és molt important per a nosaltres, els beterans i betaranes celebrem d'una manera especial Sant Antoni, com és tradició, i això requereix d'una gran organització i coordinació davant la multitud de participants”, ha explicat l'Alcaldessa de Bétera, Elia Verdevío.

Una reunió que, al seu torn, també s'ha celebrat al costat de les associacions implicades en els festejos. “Sense les penyes coeteres, les Obreres i Majorals, la Hermandat de la Dolorosa i l'Associació de Cavallistes, entre altres, aquesta festa no seria possible. És d'agrair la gran faena, esforç i il·lusió de totes i tots els que fan possible aquesta festa any rere any”, ha indicat el regidor de Festes, Jose Vicente Martí.

Programa d'actes

El divendres 19 arranca el programa d'actes d'una de les festes més tradicionals de Bétera. A partir de les 19:30h tindrà lloc la Passejà, que començarà en els Coves de Mallorca i recorrerà diferents carrers del municipi fins a arribar a la plaça del Sol, un recorregut ple de llum i color pels carrers de Bétera que estarà amenitzat per la Batucada Associació Cultural “Tro de Bac” i “Xe que Burrà”. Un acte en el qual participen també les Obreres i Majorals 2024 així com totes les Penyes Coeteres de Bétera: Amics del Coet, Fogoners, Fills de la Pólvora i Vol Lliure.

Durant el recorregut, i a partir de Casa Nebot, es unirà a la Passejà un correfoc a càrrec de la Penya Foc Seguit de Xeraco i per a finalitzar la jornada el cel de Bétera s'il·luminarà amb un castell de focs artificials.

Novetats

Enguany com a novetat la ciutadania podrà gaudir d'una Coetà Infantil organitzada per la penya coetera Vol Lliure. El sentiment per la pólvora a Bétera és tal que passa de generació en generació, tenint un gran arrelament. Per això, a partir de les 23:45h del divendres, els més xicotets de Bétera seran els protagonistes d'aquesta Coetà Infantil que es durà a terme en el recinte de l'Albereda.

El dissabte començarà amb música. El grup Ramonets actuarà en l'Albereda a les 12:00h com a animació prèvia a les Calderes de Sant Antoni on es repartiran 2.500 racions d’ arròs amb fesols i naps de manera gratuïta. L'Ajuntament de Bétera obrirà el termini de recollida de tiquets, 4 per persona, a partir del dilluns 15 i fins al dimecres 17 en horari de 09:00h a 14:00h en l'edifici de l'Ajuntament. Un dinar que tindrà com a postres un dels productes més típics de Bétera: la taronja, que oferirà de manera gratuïta la Cooperativa COABE. A més aquest dinar comptarà amb barra a càrrec dels Majorals 2025 i estarà amenitzada per Maxter Events.

Seguint amb les tradicions, durant la vesprada del dissabte, les penyes coeteres realitzaran una exhibició de foc, llum i color en l'Albereda amb unes Coetaes que començaran a les 18:00h amb la penya Amics del Coet, seguiran a les 19:00h amb les penyes Fogoners i Fills de la Pólvora i finalitzaran amb la coetà de la penya Vol Lliure.

A les 23:30h s'encendrà la Foguera de Sant Antoni mentre les Obreres i els Majorals de 2024 realitzen la tradicional Prova de coets. I és que compta la tradició, i així ho viuen els veïns i veïnes des d'antany, que per Sant Antoni les Obreres i els Majorals feien la prova dels coets que s'utilitzaran durant les conegudes Festes d'agost de Bétera on la pólvora està molt present i els fa mereixedors de la denominació “Bétera, poble coeter”.

La nit arribarà a la seua fi amb bona música que farà ballar a tots els presents amb l'Orquestra La Mònaco Party, que a més comptarà amb servei de barra a càrrec dels Majorals 2025.

El diumenge Bétera viurà la seua tradicional Benedicció dels animals que realitzarà el rector Sr. Vicent Bataller acompanyat per la Hermandat de la Dolorosa i l'Associació de Cavallistes de Bétera els qui ompliran l'Albereda d'animals de companyia i mascotes celebrant la festa del seu patró.

Tant l'Alcaldessa com el regidor de Festes han volgut convidar a tota la ciutadania a participar en aquesta festivitat però també a aquells veïns i veïnes d'altres punts de la Comunitat que vulguen conéixer una Festa de Sant Antoni diferent carregada de llum, color i foc.